## Rješenje kojim se ovlaštenom društvu Interfinance d.o.o. za poslovanje vrijednosnim papirima, Zagreb, oduzima dozvola za obavljanje svih poslova s vrijed­nosnim papirima

### NN 71/2007 (9.7.2007.), Rješenje kojim se ovlaštenom društvu Interfinance d.o.o. za poslovanje vrijednosnim papirima, Zagreb, oduzima dozvola za obavljanje svih poslova s vrijed­nosnim papirima

# HRVATSKA AGENCIJA ZA NADZOR FINANCIJSKIH USLUGA

2217

Na
temelju odredbi članka 8. stavka 1. i članka 15. stavka 1. točke 4. Zakona o
Hrvatskoj agenciji za nadzor financijskih usluga (»Narodne novine« br. 140/05), te članka 15. stavka 2., članka 41. stavka 2.
i članka 52. stavak 1. točka 12. Zakona o tržištu vrijednosnih papira (»Narodne
novine« br. 84/02, 138/06), u predmetu nadzora nad
poslovanjem ovlaštenog društva Interfinance d.o.o.
Zagreb Heinzelova 47B, MBS: 080424865 u svezi
stjecanja i otpuštanja dionica Istra-Auta d.d. Umag, Uprava Hrvatske agencije
za nadzor financijskih usluga na sjednici održanoj 28. lipnja 2007. godine
donijela je

## RJEŠENJE

1.
Ovlaštenom društvu Interfinance d.o.o. za poslovanje
vrijednosnim papirima, Zagreb, Heinzelova 47B, MBS:
080424865, oduzima se dozvola za obavljanje svih poslova s vrijednosnim
papirima.

2.
Ovlašteno društvo Interfinance d.o.o. ne može
zatražiti ponovo izdavanje dozvole za obavljanje poslova s vrijednosnim
papirima u roku od 6 (šest) mjeseci od dana konačnosti ovog Rješenja.

3.
Od dana konačnosti ovog Rješenja o oduzimanju poslova s vrijednosnim papirima
ovlašteno društvo Interfinance d.o.o. ne smije
sklopiti, započeti obavljati ili obaviti niti jedan posao vezan za obavljanje
djelatnosti za koje je predmetna dozvola bila izdana.

4.
Nalaže se ovlaštenom društvu Interfinance d.o.o., da
do 12. srpnja 2007. godine dostavi Hrvatskoj agenciji za nadzor financijskih
usluga dokaze o pokretanju postupka brisanja djelatnosti iz sudskog registra, o
obavještavanju svih svojih klijenata o prestanku važenja dozvole i s tim u vezi
omogućavanje opozivanja neizvršenih naloga, o zatvaranju posebnog računa
nalogodavca (članak 64. stavak 1. Zakona o tržištu vrijednosnih papira), te
presliku knjige naloga iz koje će biti razvidno da su svi nalozi uredno
izvršeni ili opozvani.

5.
Ovlašteno društvo iz točke 1. izreke briše se iz Registra ovlaštenih društava
pod rednim brojem 24., koji vodi Hrvatska agencija za nadzor financijskih
usluga danom 12. srpnja 2007. godine.

6.
Ovo Rješenje objavit će se u »Narodnim novinama«.

Obrazloženje

Hrvatska
Agencija za nadzor financijskih usluga (dalje u tekstu: »Agencija«) provela je
postupak nadzora nad ovlaštenim društvom Interfinance
d.o.o. za poslovanje vrijednosnim papirima, Zagreb, Heinzelova
47B, MBS: 080424865 (dalje u tekstu: ovlašteno društvo), sukladno odredbi
članka 15. stavak 2. Zakona o Hrvatskoj agenciji za nadzor financijskih usluga
i članka 14. Zakona o tržištu vrijednosnih papira, (dalje u tekstu: Zakon) u
svezi stjecanja i otpuštanja dionica Istra-Auto d.d. Umag, a u kojemu su
sudjelovali: ovlašteno društvo Interfinance d.o.o., Interholding d.d. te Interinvest
d.o.o.

Agencija
je 18. siječnja 2007. godine donijela Privremeno rješenje na rok od 60 dana
kojim je naložila Središnjoj depozitarnoj agenciji d.d. obustavu svih radnji
prijenosa vlasništva s računa prenositelja na račun stjecatelja, a na temelju
transakcije sklopljene na Varaždinskoj burzi d.d. dana 17. siječnja 2007.
godine, s brojem zaključnice 356397, koja se odnosila na trgovinu dionicama
društva ISTRA-AUTO d.d. Umag, burzovne oznake ISAU-R-A (dalje: Izdavatelj)
ukupne količine 1.000 (tisuću) dionica (klasa:UP/I-451-04/07-21/1 urbroj:326-323/07-1). Navedena transakcija je uočena na
nadzornim stanicama Agencije jer je provedena po cijeni od 370,00 kn, što je
predstavljalo rast od 23% u odnosu na posljednju transakciju obavljenu dionicom
Izdavatelja na burzi, što je po uobičajenoj praksi indikator da se utvrdi
razlog takvog porasta, a uz to su nalozi za prodaju i kupnju bili istaknuti od
istog brokerskog društva Interfinance d.o.o.

Dana
1. veljače 2007. godine Agencija je uputila zahtjeve za dostavom podataka od
osoba koje je Agencija smatrala da imaju saznanja o stjecanju i otpuštanju
dionica Izdavatelja, i to: izdavatelju Istra-Auto d.d. i društvu Vrh 1950
d.o.o. Umag (koje je kupilo i u kratkom periodu prodalo dionice Izdavatelja),
te brokersko društvo Interfinance d.o.o., kao i Denisa Fudurića kao člana uprave
društva Interfinance d.o.o. i Interholding
d.d. pozvala da se očituju na okolnosti transakcije. Dana 15. ožujka 2007.
godine Denis Fudurić je u svojstvu
stranke, a uz nazočnost odvjetnika Olega Uskokovića iz Varaždina u prostorijama Agencije dao iskaz,
o čemu je sačinjen zapisnik na koji ispitivana osoba niti nazočni odvjetnik
nisu imali primjedaba niti su prigovorili načinu uzimanja iskaza. U navedenom
iskazu Denis Fudurić je u
bitnom izjavio da ne zna tko je u ime portfolio
klijenata društva Interfinance d.d. dana 17. siječnja
2007. god. donio odluku i zadao naloge za kupnju dionica Izdavatelja. Prilikom
davanja navedenog iskaza, Denis Fudurić
je samoinicijativno, na upit ovlaštenih osoba Agencije da li ima išta za dodati
naveo da »Denis Fudurić
nije vlasnik Interfinace d.o.o. i da je HANFA o tome
uredno obaviještena« (sadržano u Zapisniku o saslušanju od 15. ožujka 2007.
god).

Agencija
je svojim dopisom od 6. lipnja 2007. godine, klasa: UP/I-041-02/07-06/02, urbroj: 326-323/07-10, pozvala ovlašteno društvo, obzirom
takav podatak nije postojao u ovom predmetu, da zaključno do 12. lipnja 2007.
godine Agenciji dostavi dokumentaciju i dokaze iz kojih bi bilo razvidno da Denis Fudurić nije vlasnik
ovlaštenog društva Interfinace d.o.o., uzevši u obzir
tvrdnju odgovorne osobe u ovlaštenoj pravnoj osobi Interfinance
d.o.o., ujedno i vlasnika Interholding d.d., Denisa Fudurića, koja je dana u
postupku davanja iskaza obavljenog 15. ožujka 2007. godine.

Agencija
je 13. lipnja 2007. godine zaprimila očitovanje ovlašte­nog društva koje sadrži navod da je 15. prosinca 2006.
godine Agenciji dostavljena obavijest o sklapanju ugovora o prijenosu poslovnog
udjela u ovlaštenom društvu Interfinance d.o.o. pri
izvršenju zakonske obveze (sadašnji članak 40. stavak 4. Zakona o tržištu vrijednos­nih papira) da o svakoj
promjeni vlasničke strukture u roku od 8 dana od dana nastanka promjene,
dostavi podatke Agenciji.

Ovlaštena
osoba Agencije izvršila je uvid u navedeni predmet koji se u Agenciji vodio pod
klasom 451-04/07-17/12 te uvid u Sudski registar nadležnog trgovačkog suda.
Uvidom u predmet klasa: 451-04/07-17/12, urbroj:
326-111/07 utvrđeno je da je Agencija 15. ožujka 2007. godine zaprimila dopis
ovlaštenog društva Interfinace d.o.o. potpisan od Denisa Fudurića kao odgovorne
osobe ovlaštenog društva u kojem je navedeno da »jedini član Uprave društva i
osnivač u 100% vlasništvu je Denis Fudurić«. Navedeno očitovanje dostavljeno je na temelju
zahtjeva Agencije od 1. ožujka 2007. godine (ista klasa) kojom je postavljen
upit o vlasničkoj strukturi Društva, uz naznaku broja dionica/poslovnih udjela
pojedinog dioničara/člana Društva.

Time
je utvrđena sumnja da je ovlašteno društvo, postupajući po zahtjevu Agencije
dostavio neistinite podatke koji se tiču vlasništva nad ovlaštenim društvom.
Prije donošenja ovog rješenja Agencija je sukladno članku 135. Zakona o općem
upravnom postupku utvrdila sve okolnosti značajne za rješenje. Agencija je
omogućila predstavnicima ovlaštenog društva da ostvare i zaštite svoja prava i
pravne interese obavijestivši punomoćnika ovlaštenog društva o djelu koje im je
stavljeno na teret te na temelju kojih okolnosti i činjenica. Agencija je svojim
dopisima od 6. i 18. lipnja 2007. upućenim ovlaštenom društvu te njihovom
punomoćniku, navedene osobe pozvala da se očituju o djelu koje im je stavljeno
na teret te na činjenice i dokaze koje su bile ključne za donošenje ovog
Rješenja.

Agenciji
je 15. lipnja 2007. godine putem punomoćnika ovlaštenog društva Interfinance d.o.o. dostavljeno rješenje Trgovačkog suda u
Zagrebu od 29. svibnja 2007. god. iz kojeg proizlazi da je promjena osnivača
društva izvršena 29. svibnja 2007. godine.

Dana
21. lipnja 2007. godine Agencija je zaprimila očitovanje od ovlaštenog društva
(urbroj 383-323-07-15) te njihova punomoć­nika, u kojem je ovlašteno društvo priznalo djelo koje im
je stavljeno na teret. U svom očitovanju punomoćnik društva naveo je sljedeće:
»Vezano uz navod da je uvidom u predmet klasa: UP/I-451-04/07-17/12 urbroj: 326-111/07 utvrđeno da je zaprimljen dopis društva Interfinance d.o.o. od 15. 3. 2007. g. potpisan od strane Denisa Fudurića, u kojem je
navedeno da je »jedini član uprave društva u 100% vlasništvu Denis Fudurić«, možemo navesti da
je očito došlo do greške u kojoj su podaci prepisivani iz starog izvatka iz
sudskog registra koji je bio u dokumentaciji društva, a osoba koja je dopis
pisala nije imala saznanje o promjenama, dok Denis Fudurić do sada nije zamijetio pogrešku u sadržaju dopisa,
koju bi da ju je zamijetio zasigurno ispravio i uskladio sa stvarnim stanjem.«

U
odnosu na navod ovlaštenog društva da »osoba koja je pisala dopis nije imala
saznanja o promjenama, dok Denis Fudrić
nije do sada zamijetio pogrešku«, Agencija drži da je ovlaštena osoba bila
dužna upotrijebiti primjerenu pažnju prilikom očitovanja na upit Agencije, tim
više što je društvu ranije uvjetno oduzeta dozvola za obavljanje poslova s
vrijednosnim papirima u predmetu Agencije klasa UP/I-041-02/06-01/110 urbroj: 326-321/07-77 od 18. siječnja 2007. godine).

Nadalje,
Agenciji je 27. lipnja 2007. godine dostavljen dopis kojim se ovlašteno društvo
Interfinance d.o.o. putem punomoćnika dodatno očituje
i od bitnoga navodi da: protiv zaposlenice S.B. koja je pisala dopis od 15.
lipnja 2007. godina, a u kojem je navedeno da je »jedini član Uprave društva i
osnivač u 100% vlasništvu Denis Fudurić«,
ovlašteno je društvo pokrenulo Postupak utvrđivanja odgovornosti.

Ovlašteno
društvo dostavilo je i slijedeće interne akte društva, sve od 27. srpnja 2007.
godine: Očitovanje S.B.; Opomena zbog kršenja obveza iz radnog odnosa te
opomena pred otkaz ugovora o radu i Upozorenje o kršenju obveza iz radnog
odnosa i poziv na očitovanje koje je ovlašteno društvo uputilo zaposlenici S.B.
Osim navedenog, ovlašteno društvo u ovom dopisu predlaže izvođenje više dokaza,
od kojih se na predmet ovog Rješenja odnosi samo saslušanje zaposlenice S.B.
Agencija sukladno članku 160. stavak 1. Zakona o općem upravnom postupku,
smatra da nije potrebno saslušavanje zaposlenice S.B. jer u činjeničnom pogledu
nije sporno tko je potpisao dopis od 15. ožujka 2007. godine, što predstavnici
ovlaštenog društva priznaju svojim očitovanjima od 21. i 27. lipnja 2007.
godine niti bi se utvrdile nove činjenice koje Agenciji nisu bile poznate, a od
značaja su za donošenje ovog Rješenja.

Iz
ovakvih očitovanja nedvojbeno proizlazi da su podaci dostav­ljeni Agenciji od strane ovlaštenog društva i potpisani od
strane odgovorne osobe ovlaštenog društva dana 15. ožujka 2007. god. u predmetu
klasa: UP/I-451-04/07-17/12 urbroj: 326-111/07
neistiniti. Sama činjenica tko je dopis sastavljao je po mišljenju Agencije
sasvim irelevantna jer se radi o internim odnosima u ovlaštenom društvu. Ovlašteno
društvo u svojim očitovanjima nije osporilo da je njezin član uprave potpisao
dopis od 15. ožujka 2007. godine, a koji dopis je rezultat poziva Agencije na
dostavu podataka.

Iz
svega navedenog proizlazi da je ovlašteno društvo Interfinance
d.o.o. Agenciji dostavilo neistinite podatke a koji se tiču vlasništva nad
ovlaštenim društvom Interfinance d.o.o., čime je
ispunjen uvjet iz članka 52. stavak 1. točka 12. Zakona te je slijedom
navedenog valjalo ovlaštenom društvu oduzeti dozvolu za obavljanje svih poslova
s vrijednosnim papirima.

Sukladno
odredbi članka 52. stavak 1. točka 12. Zakona, Agencija će ovlaštenom društvu
rješenjem oduzeti dozvolu za obavljanje jednog ili više poslova s vrijednosnim
papirima ako ne dostavlja Agenciji podatke koje je u propisanim rokovima i na
propisani način obavezno dostavljati ili dostavlja neistinite podatke.

Prilikom
donošenja mjere iz točke 1. dispozitiva ovog Rješenja, Agencija je uzela u
obzir da je ovlaštenom društvu Rješenjem Agencije (klasa UP/I-041-02/06-01/110 urbroj: 326-321/07-77 od 18. siječnja 2007. godine) oduzela
dozvolu za obavljanje poslova s vrijednosnim papirima s time da se ta mjera
neće provesti ukoliko u razdoblju od jedne godine od konačnosti Rješenja ne
nastupi bilo koji od razloga za oduzimanjem dozvole propisan odredbama članka
52. stavak 1. Zakona o tržištu vrijednosnih papira. Kako je postupanjem
ovlaštenog društva opisanim u članku 52. stavak 1. točka 12 Zakona o tržištu
vrijednosnih papira nastupio razlog za oduzimanjem dozvole to je Agencija i po
toj osnovi trebala odlučiti kao u točki 1. dispozitiva Rješenja.

Prilikom
određivanja mjere iz točke 2. dispozitiva ovog Rješenja, određujući rok u
kojemu ovlašteno društvo ne može zatražiti ponovo izdavanje dozvole za
obavljanje poslova s vrijednosnim papirima, Agencija je kao olakotnu okolnost
uzela činjenicu da je ovlašteno društvo Interfinance
d.o.o. svjesno dostavljanja neistinitih podataka što je i potvrdilo u
očitovanjima Agenciji od 21. i 27. lip­nja 2007. godine. Međutim, kako je društvu ranije uvjetno
oduzeta dozvola za obavljanje vrijednosnim papirima, Agencija je odredila mjeru
iz točke 2. dispozitiva ovog Rješenja.

Prilikom
određenja roka od 6 (šest) mjeseci u kojemu društvo ne može zatražiti ponovo
izdavanje dozvole za obavljanje poslova s vrijednosnim papirima, Agencija je
uzela u obzir da je ovlaštena osoba društva bila dužna upotrijebit primjerenu
pažnju prilikom davanja podataka na zahtjev Agencije, koju očito nije
primijenila bez obzira na postojeću mjeru uvjetnog oduzimanja dozvole te na
tada tekući postupak nadzora koji je obuhvaćao aktivnosti društva.

Sukladno
članku 52. stavak 3. Zakona o tržištu vrijednosnih papira Agencija će odrediti
rok u kojem ovlašteno društvo ne može zatražiti ponovo izdavanje dozvole za
obavljanjem poslova s vrijed­nosnim papirima, a koji ne može biti dulji od pet
godina, kako je odlučeno u točki 2. dispozitiva ovog Rješenja.

Sukladno
članku 52. stavak 5. Zakona o tržištu vrijednosnih papira Agencija od dana
konačnosti rješenja o oduzimanju dozvole za obavljanje poslova s vrijednosnim
papirima, odnosno od dana prestanka važenja dozvole po sili zakona, ovlašteno
društvo ne smije sklopiti, započeti obavljati ili obaviti niti jedan posao
vezan za obav­ljanje
djelatnosti za koje je predmetna dozvola bila izdana, kako je odlučeno u točki
2. dispozitiva ovog Rješenja.

Sukladno
odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje objavit će se u »Narodnim novinama«.

UPUTA
O PRAVNOM LIJEKU

Protiv
ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa:
UP/I-041-02/07-06/2

Urbroj: 326-321/07-19

Zagreb,
28. lipnja 2007.

Predsjednik Uprave

**Ante Samodol, v. r.**

Rješenje, NN 71/2007-2217